REPUBLIKA SRBIJA

NARODNA SKUPŠTINA

01 Broj 06-2/198-21

7. jun 2021. godine

B e o g r a d

**Z A P I S N I K**

**ČETVRTE POSEBNE SEDNICE NARODNE**

**SKUPŠTINE REPUBLIKE SRBIJE U DVANAESTOM SAZIVU,**

**ODRŽANE 7. JUNA 2021. GODINE**

Sednica je počela u 10 časova i 15 minuta.

Sednici je predsedavao Ivica Dačić, predsednik Narodne skupštine.

Predsednik je, na osnovu službene evidencije o prisutnosti narodnih poslanika, konstatovao da sednici prisustvuju 133 narodna poslanika, a primenom elektronskog sistema za glasanje utvrđeno je da je u sali prisutno 187 narodnih poslanika, odnosno da su prisutna najmanje 84 narodna poslanika i da postoje uslovi za rad Narodne skupštine.

Predsednik je obavestio da je sprečen da sednici prisustvuje narodni poslanik prof. dr Žarko Obradović.

Prema evidenciji Službe Narodne skupštine, sednici nisu prisustvovali, a nisu obavestili o sprečenosti, narodni poslanici: Dušan Bajatović, Arđend Bajrami, Jelisaveta Veljković, Vladimir Đukanović, Milan Đurica, Ninoslav Erić, Ilija Životić, Marko Zeljug, Jasmina Karanac, Jovan Kolundžija, mr Đorđe Kosanić, Marijana Krajnović, Sofija Maksimović, Olivera Nedeljković, prof. dr Aleksandra Pavlović Marković, Đuro Perić, Mira Petrović, Misala Pramenković, Katarina Rakić, Života Starčević, Ivan Tasovac, Smilja Tišma i Ljiljana Kuzmanović-Vujaković.

Predsednik je, u ime narodnih poslanika i u svoje ime, pozdravio predsednika Vlade i ministre u Vladi Republike Srbije, nosioce najviših sudijskih i javnotužilačkih funkcija u Republici Srbiji, sudiju Ustavnog suda i člana Venecijanske komisije za Srbiju, direktora Pravosudne akademije, predstavnike ambasada zemalja: Evropske unije, Velike Britanije, Sjedinjenih Američkih Država i Kanade, predstavnike Misije OEBS-a u Republici Srbiji, Kancelarije Saveta Evrope i Delegacije Evropske unije u Republici Srbiji.

Predsednik je obavestio da su, saglasno članu 90. stav 1. i članu 143. stav 2. Poslovnika Narodne skupštine, pozvani da sednici prisustvuju: Ana Brnabić, predsednik Vlade, Maja Popović, ministar pravde, Jadranka Joksimović, ministar za evropske integracije, Gordana Čomić, ministar za ljudska i manjinska prava i društveni dijalog, Jovan Ćosić, pomoćnik ministra pravde, Marijana Savić Simić, šef Kabineta ministra pravde i Zlatko Petrović i Vladimir Vinš, viši savetnici u Ministarstvu pravde.

Za Četvrtu posebnu sednicu Narodne skupštine Republike Srbije u Dvanaestom sazivu, predsednik je, na osnovu člana 121, a u vezi sa članom 119. stav 3. Poslovnika, utvrdio sledeći

**D n e v n i r e d**

1. **Predlog za promenu Ustava Republike Srbije,** koji je podnela Vlada (broj 010-1984/20 od 4. decembra 2020. godine).

Zatim je Narodna skupština prešla na rad po dnevnom redu.

**1. tačka dnevnog reda - PREDLOG ZA PROMENU USTAVA REPUBLIKE SRBIJE**

Predsednik je, saglasno članu 143. Poslovnika, otvorio pretres o Predlogu za promenu Ustava Republike Srbije.

Uvodno izlaganje podnela je predstavnik predlagača Ana Brnabić, predsednik Vlade.

U pretresu su učestvovali narodni poslanici: Jelena Žarić Kovačević, izvestilac Odbora za ustavna pitanja i zakonodavstvo, Šaip Kamberi, predsednik Poslaničke grupe UJEDINjENA DOLINA - SDA SANDžAKA (nakon toga je na povrede čl. 106. i 107. Poslovnika, ukazao narodni poslanik Đorđe Milićević, a predsednik je dao objašnjenje, za reč se javila predsednik Vlade Ana Brnabić, na povredu člana 109. Poslovnika ukazao je narodni poslanik Šaip Kamberi, a predsednik je dao objašnjenje, nakon čega su se za reč javile predsednik Vlade Ana Brnabić i predstavnici predlagača Gordana Čomić, ministar za ljudska i manjinska prava i društveni dijalog i Jadranka Joksimović, ministar za evropske integracije, a za repliku narodni poslanik Šaip Kamberi, potom je na povrede čl. 27. i 106. Poslovnika, ukazao narodni poslanik Đorđe Milićević, a predsednik je dao objašnjenje), dr Muamer Zukorlić, predstavnik Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“, Branimir Jovanović, predsednik Poslaničke grupe Socijaldemokratska partija Srbije, Vojislav Vujić, predstavnik Poslaničke grupe JEDINSTVENA SRBIJA (JS), dr Balint Pastor, predsednik Poslaničke grupe SAVEZ VOJVOĐANSKIH MAĐARA, hadži Milorad Stošić, predstavnik Poslaničke grupe PUPS - „Tri P“, Đorđe Milićević, predsednik Poslaničke grupe SOCIJALISTIČKA PARTIJA SRBIJE (SPS) i Jelena Žarić Kovačević, predstavnik Poslaničke grupe „Aleksandar Vučić - za našu decu“, a zatim je predsednik, saglasno članu 27. i članu 87. st. 2. i 3. Poslovnika, produžio rad sednice Narodne skupštine i posle 18,00 časova i odredio pauzu u trajanju od jednog časa.

Posle pauze, sednica je nastavljena u 15 časova i 15 minuta.

U nastavku pretresa učestvovali su narodni poslanici: Samir Tandir, Vladan Glišić (povodom čijeg izlaganja se za reč javila predsednik Vlade Ana Brnabić, a replicirao joj je narodni poslanik Vladan Glišić, zatim su se za reč javile predsednik Vlade Ana Brnabić, ministar Jadranka Joksimović i predstavnik predlagača Maja Popović, ministar pravde, a za repliku narodni poslanik Vladan Glišić), Marijan Rističević, Enis Imamović (povodom čijeg izlaganja se za reč javila ministar Gordana Čomić, a replicirao joj je narodni poslanik Enis Imamović), Veroljub Arsić, Đorđe Komlenski, Dejan Kesar, Uglješa Mrdić, Luka Kebara, Marija Jevđić, Borisav Kovačević, Dunja Simonović Bratić, Vuk Mirčetić, Dubravka Kralj, Milija Miletić i dr Aleksandra Tomić, potom se za reč javila predsednik Vlade Ana Brnabić, nakon čega je predsednik, na osnovu člana 98. stav 4. Poslovnika, zaključio pretres o Predlogu za promenu Ustava Republike Srbije.

Predsednik je, saglasno članu 87. stav 5. Poslovnika Narodne skupštine, odredio ponedeljak, 7. jun 2021. godine, sa početkom u 18 časova i 37 minuta, kao Dan za glasanje o tački dnevnog reda Četvrte posebne sednice Narodne skupštine Republike Srbije u Dvanaestom sazivu.

Primenom elektronskog sistema za glasanje, u 18 časova i 37 minuta, utvrđeno je da je u sali prisutno 209 narodnih poslanika, odnosno da je prisutna većina od ukupnog broja narodnih poslanika i da postoje uslovi za odlučivanje.

Zatim je Narodna skupština prešla na odlučivanje **o 1. tački dnevnog reda - PREDLOGU ZA PROMENU USTAVA REPUBLIKE SRBIJE.**

Narodna skupština je, dvotrećinskom većinom od ukupnog broja narodnih poslanika (od 213 prisutnih narodnih poslanika, 207 je glasalo za, tri protiv, dva su se uzdržala, a jedan nije glasao), usvojila Predlog za promenu Ustava Republike Srbije.

Pošto je Narodna skupština obavila razmatranje jedine tačke dnevnog reda sednice i odlučivanje o njoj, predsednik Narodne skupštine je, saglasno članu 102. Poslovnika, zaključio Četvrtu posebnu sednicu Narodne skupštine Republike Srbije u Dvanaestom sazivu.

Sednica je zaključena u 18 časova i 40 minuta.

|  |  |  |
| --- | --- | --- |
| GENERALNI SEKRETAR |  | PREDSEDNIK |
|  |  |  |
| Veljko Odalović |  | Ivica Dačić |